Juri II

Juri II Vsevolodovitš, kastettuna Georgi (ven. Юрий Всеволодович); (26. marraskuuta 1188  Suzdal – 4. maaliskuuta 1238) oli Vladimirin suuriruhtinas vuosina 1212–1216 ja 1218–1238 ja hallitsi Vladimir-Suzdalin ruhtinaskuntaa Venäjän mongolivalloituksen aikaan.

Hän on Venäjän ortodoksisen kirkon pyhä eli pyhimys.

 Suku 
Hän oli Vladimirin suuriruhtinas Vsevolod III:n ja Tšekin kuningatar Maria Švarnovnan neljänneksi vanhin poika. Hänellä oli kuusi veljeä ja viisi sisarta. Hänen veljiään olivat Konstantin I Rostovin, Novgorodin ja Vladimirin ruhtinas, Jaroslav II Vladimirin ruhtinas; Vladimir Vsevolodovitš Jurjev-Polskin ruhtinas, Svjatoslav III Vladimirin suuriruhtinas ja Ioann Vsevolodovitš Starodubin ruhtinas.

Juri kunnostautui taisteluissa Rjazania vastaan vuonna 1208. Jurin isä halusi jättää tälle perinnöksi Rostovin ja vanhimmalle pojalle Konstantinille Vladimirin, mutta Konstantin vaati joko molempia tai ei mitään. Siksi Vsevolod III jätti kuollessaan vuonna 1212 Konstantinin perinnöttömäksi ja jätti molemmat kaupungit Jurille.

 Ruhtinas 
Konstantin liittoutui Novgorodin ruhtinas Mstislav Urhea Mstislavitšin kanssa ja löi muut veljensä Lipitsajoella vuonna 1216. Voitettuaan itselleen Vladimirin ruhtinaskunnan hän lähetti Jurin hallitsemaan Rostovia ja Jaroslavlia. Konstantin kuoli kaksi vuotta myöhemmin vuonna 1218, ja Juri palasi Vladimiriin.

Juri soti useasti Volgan Bulgariaa vastaan ja perusti Nižni Novgorodin linnakkeen Volgalle suojaksi bulgaareilta. Nuoremman veljensä Jaroslavin hän asetti hallitsemaan Novgorodia.

Mongolien lähestyessä Venäjää ensi kertaa vuonna 1223, lähetti Juri heitä vastaan pienen joukon, mutta ei ehtinyt katastrofaaliseen Kaltšikjoen taisteluun. Kun mongolit palasivat vuonna 1237, Juri kohteli heidän lähettiläitään töykeästi. Hän ei myöskään auttanut Rjazania, kun Batu-kaani piiritti sitä. Hänen oma pääkaupunkinsa olikin seuraava kohde. Jurin pojat lyötiin Kolomnassa: Juri itse pakeni Jaroslaviin, poika Vsevolod pakeni Vladimiriin ja poika Vladimir joutui mongolien vangiksi. 
pienoiskuva|Rostovin piispa Kirill II löytää Juri II:n päättömän ruumiin, Iivana Julman kuvakronikka 1568
Hänen puolisonsa suuriruhtinatar Agafia kuoli 7. helmikuuta 1238 Ylösnousemuksen katedraalin sortuessa tulipalossa, josta väki oli hakenut turvaa kaupungin tulipalolta ja jonka kuoriin ruhtinasperhe oli lukkiutunut. Toisten tietojen mukaan Agafia, hänen tyttärensä prinsessa Theodora tai miniä prinsessa Marina otettiin mongolien vangeiksi ja edellinen tarina sepitettiin salaamaan tämä. Heidät todennäköisesti kidutettiin kuoliaiksi.

Juri itse kaatui taistelussa maaliskuussa 1238 Sit-joella, missä mongolit murskasivat Vladimir-Suzdalin joukot. Hänet haudattiin Ylösnousemuksen katedraaliin Vladimiriin.

 Avioliitto ja jälkeläiset 
Juri avioitui vuonna 1211 Agafia Vsevolodovnan (n. 1195–1238) kanssa, joka oli Tšernigovin ruhtinas, Kiovan suuriruhtinas Vsevolod Svjatoslavitš Tšermnin tytär.

Heille syntyivät lapset:

 Vsevolod (Dmitri) (1212/1213–1238), Novgorodin ruhtinas 1221–1222, 1223–1224, avioitui 1230 Marinan (1215–1238), Vladimir Rurikovitšin tyttären kanssa. Surmattiin Batu-kaanin päämajassa neuvotteluissa ennen Vladimirin mongolivalloitusta 1238.
 Mstislav (1213–1238 jälkeen), avioitui 1236 Marian (1220–1238) kanssa, jonka sukutausta on tuntematon. Kuoli Vladimirin ulkopuolella, mahdollisesti kidutettuna Batu-kaanin päämajassa 1238.
 Dobrava (1215–1265), avioitui 1226 Volynian ruhtinas Vasilko Romanovitšin kanssa, hän oli ainoa Juri Vsevolodovitšin jälkeläinen, joka selvisi Vladimirin mongolivalloituksesta 1238.
 Vladimir (1218–1238 jälkeen), Moskovan ruhtinas, avioitui 1236 Kristinan (1219–1238) kanssa, sukutausta tuntematon, oletettavasti Monomah-suvusta. Jäi vangiksi joulukussa 1237 Kolomnan taistelussa, kuoli Vladimirin ulkopuolella, mahdollisesti kidutettuna Batu-kaanin päämajassa 1238.
 Theodora (1229–1238), kuoli mongolipiirityksen aikana Vladimirissa 1238.

 Viitteet 

Luokka:Vladimirin suuriruhtinaat
Luokka:Vuonna 1238 kuolleet
Luokka:Vuonna 1188 syntyneet
Luokka:Pyhimykset
Luokka:Venäläiset pyhät